पराये देश में जाकर उनकी सभ्यता एवं संस्कृति के साथ तालमेल बिठाना सरल नहीं होता कई समस्याओं का सामना व्यक्ति को करना होता है। ऐसे में प्रवास कर विदेश गया व्यक्ति ’नास्ट्रेलिज्या’ का शिकार हो जाता है अर्थात् अपने घर, राज्य या राष्ट के प्रति एक मोहोविष्ट स्थिति। गृह वियोग और फिर अतीत की यादों में खो जाना, अपनी पहचान गंवाने का गम उसे घेर लेता है किन्तु कई ऐसे व्यक्ति हैं, जिनमें लिखने की प्रतिभा है, वे अपने परिवेश के यथार्थ को अपनी रचनाओं में उतारते हैं और विदेशों में रहकर भी साहित्य की सेवा करते हैं। इस तरह प्रवासी भारतीय साहित्य को हम भारतीयता के विस्तार के रूप में देखें। जिस तरह दलित विमर्श, स्त्री विमर्श, आदिवासी विमर्श को साहित्य में स्वीकृति प्राप्त हो चुकी है। उसी तरह प्रवासी साहित्य हिन्दी साहित्य की एक धारा है और नवयुग का साहित्यिक विमर्श है और इसकी खास विशेषता है विदेशी भूमि पर बैठ कर लिखने के बाद भी इसमें देशीपन है और यह इस बात का द्योतक है कि परायी संस्कृति और समाज के बीच रहकर हम अपनी मातृभूमि को नहीं भूलते। प्रवासी साहित्य के अवलोकन के पश्चात यह स्पष्ट होता है कि महिला साहित्यकारों की भागीदारी पुरुष साहित्यकारों से अधिक है और स्त्री द्वारा लिखित साहित्य में यथार्थ है, संवेदना है और अपना विशिष्ट कथ्य है।